EkBass/fiwiki-20250220-pages-articles huggingface dataset:
Sylvain Sylvain

Sylvain Sylvain Mizrahi (14. helmikuuta 1951 – 13. tammikuuta 2021) oli yhdysvaltalainen rockkitaristi ja New York Dolls -yhtyeen jäsen. Sylvainin isä David oli alun perin Turkista muuttanut sefardijuutalainen ja hänen äitinsä Marcelle oli lähtöisin Syyriasta. Sylvainin isä oli pankkiiri. Vuonna 1956 Egyptin presidentti Gamal Abdel Nasser kansallisti Suezin kanavan. Tätä seuranneen Suezin kriisin takia Sylvainin perhe joutui lähtemään Egyptistä. Perhe muutti ensin Ranskaan, ja sieltä vuonna 1961 Yhdysvaltoihin Buffaloon. Lopulta he muuttivat New Yorkin Queensiin. Queensissä Sylvain kävi Newtown High Schoolia, missä hän ystävystyi kahden koulukaverinsa Billy Murcian ja Johnny Thundersin kanssa. Murcian kanssa hän perusti myöhemmin 1960-luvun puolivälissä liikkeen nimeltään "Truth and Soul", jossa he valmistivat ja myivät vaatteita. Kerran ollessaan Johnny Thundersin kanssa Lexington Avenuella New Yorkissa hän huomasi liikkeen, jossa korjattiin nukkeja. Liikkeen nimi oli New York Doll Hospital, jolloin Sylvain totesi Thundesille, että siinä olisi hyvä nimi bändille. Vuonna 1971 David Johansen, Johnny Thunders, Rick Rivets, Arthur Kane ja Billy Murcia perustivat yhtyeen nimeltä New York Dolls. Sylvain Sylvain liittyi yhtyeeseen hieman myöhemmin korvaten Rick Rivetsin. Yhtye toimi lyhyen mutta vaiherikkaan ajan vuoteen 1977 saakka. Tämän jälkeen hän teki sooloalbumin ja oli mukana myös David Johansenin ja Johnny Thundersin levyillä. Sylvain palasi myös vaatebisnekseen perustamalla hattuja valmistavan yrityksen. Sylvain oli koko ajan jollain tasolla mukana musiikkibisneksessä, kunnes vuonna 2004 Meltdown festivalin kuraattori Morrissey kutsui jäljellä olleet Dollsit, Sylvainin, Johansenin ja Kanen, esiintymään festivaalille Lontooseen. Tämän jälkeen he päätyivät julkaisemaan kolme uutta albumia ja sitoutuivat vuoden 2011 Glam-a-Geddon -kiertueeseen Mötley Crüen ja Poisonin kanssa. Vuonna 2018 Sylvain julkaisi muistelmansa There’s No Bones in Ice Cream. Sylvain Sylvain kuoli syöpään kotonaan Nashvillessä 13.1.2021. == Lähteet== == Aiheesta muualla== Luokka:Yhdysvaltalaiset kitaristit Luokka:Vuonna 1951 syntyneet Luokka:Vuonna 2021 kuolleet
Skhedia

Skhedia (, ), mahdollisesti sama kuin Menelais (), oli kaupunki tai kylä muinaisessa Egyptissä. Se sijaitsi Ala-Egyptissä eli Niilin suistossa ja kuului Meteliteen/Menelaiteen nomokseen. Skhedia sijaitsi hellenistisellä kaudella rakennetun, Aleksandrian ja Niilin Kanobikos-suuhaaran (Kanopoksen suuhaaran) yhdistäneen kanavan varrella lähellä Andropolista. Kaupunki oli olemassa kreikkalaiselta roomalaiselle kaudelle ja vielä bysanttilaisen kauden alussa. Strabon on viimeinen lähde, joka mainitsee paikan.Strabon: Geografika 17 s. 800, 803. Skhediassa oli tärkeä jokisatama, jossa kaikki Ylä-Egyptistä tuotu tavara siirrettiin pienempiin veneisiin, ja samalla tulliasema jokea ylös tai alas kulkeneelle liikenteelle. Siellä oli myös niiden jokiveneiden asema, joita prefektit käyttivät Ylä-Egyptissä käydessään. Piirtokirjoitusten perusteella kaupungissa oli myös varuskunta, temppeleitä ja synagoga. Skhedia oli Egyptin varhaisimpia kristillistyneitä kaupunkeja, ja siellä oli piispanistuin. Kaupungin paikalla on tehty suhteellisen vähän arkeologisia tutkimuksia. Joitakin kaivauksia on suoritettu vuosina 1981 ja 1992 sekä vuodesta 2003. == Lähteet == Luokka:Aegyptuksen provinssin kaupungit Luokka:Hellenistiset kaupungit Egyptissä
Tamiathis

Tamiathis (; ) oli kaupunki muinaisessa Egyptissä. Se sijaitsi Ala-Egyptissä eli Niilin suistossa ja kuului Mendesioksen nomokseen. Nykyisin sen lähellä sijaitsee Damiettan kaupunki. Tamiathis sijaitsi Niilin suiston koillisosassa Välimeren rannikolla. Antiikin aikainen kaupunki oli rakennettu Niilin Fatmetikos-suuhaaran eli nykyisen Damiettan suuhaaran suuhun. Nykyinen kaupunki sijaitsee eri paikassa enemmän sisämaassa. Kaupungista etelään sijaitsivat Diospolis Kato, Mendes ja Thmuis, ja itään Pelusion. Tamiathiksen vaiheista ei tiedetä antiikin lähteistä juuri mitään. Myöhäisellä roomalaisella kaudella Tamiathis kuului Augustamnica priman provinssiin. Varhaisella kristillisellä kaudella Tamiathis oli Pelusionin metropoliitan alainen piispanistuin. Nykyisin se on katolisen kirkon titulaaripiispan istuin nimellä Tamiathitanus seu Damiatensis. Stefanos Byzantionlainen mainitsee Tamiathiksen 500-luvulla.Stefanos Byzantionlainen: Ethnika T599.14. Kaupunki mainitaan myös ristiretkien yhteydessä. Sulttaani Baibars siirrätti kaupungin nykyisen Damiettan paikalle vuonna 1251. Kaupungista on säilynyt vain vähän muinaisjäänteitä. Joitakin sen rakennusten pylväitä on uudelleenkäytetty nykyisen kaupungin moskeijoissa. Kaupungin paikalla on suoritettu arkeologisia kaivauksia, joissa on löydetty muun muassa 26. dynastian (672–525 eaa.) aikainen nekropolis sekä roomalaisaikaisia esineitä. == Lähteet == == Aiheesta muualla == Luokka:Muinaisen Egyptin kaupungit
Kimmo Mäkinen

Kimmo Mäkinen (s. 12. elokuuta 1968) on suomalainen televisio-ohjaaja. Hänen tunnetuimpia ohjauksiaan ovat muun muassa päivittäissarjat Salatut elämät ja Rantabaari. Mäkinen on alkuperäiseltä koulutukseltaan verhoilija. Media-alalla hänen ensimmäisiä töitään olivat kuvauspäällikön työt elokuvissa Romanovin kivet (1993), Esa ja Vesa – auringonlaskun ratsastajat (1994) ja Tie naisen sydämeen (1996). Samoihin aikoihin hän työskenteli myös Samuli Edelmannin kiertuemanagerina. Elokuussa 1998 hän aloitti kuvauspäällikkönä tammikuussa 1999 televisiossa alkaneessa Salatut elämät -sarjassa. 2000-luvun alussa hän siirtyi sarjan apulaisohjaajaksi ja lopulta yhdeksi ohjaajista 2000-luvun puolessa välissä. == Ohjaukset == * Salatut elämät (2006–) * Young Man, Cash Man (2013) * Valheen vangit (2014) * Merta lähemmäs kalaan (2015) * Bikineitä ja timantteja (2016) * Pihlajasatu (2018–2019) * Rantabaari (2019–2020, pääohjaaja 2020) == Lähteet == == Aiheesta muualla == * * * Kimmo Mäkinen ja näyttelijä Sami Uotila kertovat Salattujen elämien kevätkauden 2020 päätösjakson tekemisestä Luokka:Suomalaiset televisio-ohjaajat Luokka:Vuonna 1968 syntyneet Luokka:Elävät henkilöt
Eirin Maria Kvandal

Eirin Maria Kvandal (s. 12. joulukuuta 2001) on norjalainen mäkihyppääjä. Planican MM-kilpailuissa 2023 Kvandal saavutti pronssia joukkuemäessä ja sijoittui normaalimäessä 21:nneksi. Nuorten maailmanmestaruuskilpailuissa Oberwiesenthalissa 2020 hän saavutti sekajoukkuemäen hopeaa. Seuratasolla Mosjøen IL:ää edustava Kvandal kilpaili maailmancupissa ensimmäistä kertaa Ramsaussa joulukuussa 2020 sijoittuen 33:ksi. Ensimmäiset pisteensä hän saavutti 24. tammikuuta 2021 voittamalla Ljubnossa käydyn seuraavan kilpailun. Hän sijoittui kolmanneksi Hinzenbachissa helmikuussa 2021, Râşnovissa helmikuussa 2023 sekä Lillehammerissa ja Engelbergissä joulukuussa 2023. Vuodenvaihteessa 2023–2024 hän sijoittui toiseksi Garmisch-Partenkirchenissä ja kolmanneksi Oberstdorfissa. Pari viikkoa myöhemmin hän oli kolmas Sapporossa. Hän voitti Raw Air -kiertueen kokonaiskilpailun saavutettuaan Oslossa kolmossijan ja voiton, Trondheimissa voiton ja kakkossijan sekä Vikersundissa voiton. Maailmancupin kokonaiskilpailussa hän oli seitsemäs. Kvandal sijoittui kaudella 2024–2025 Zhangjiakoussa ja Garmisch- Partenkirchenissä toiseksi sekä Oberstdorfissa kolmanneksi. Sapporossa hän saavutti kolmostilan ja voiton sekä Zaōssa kakkostilan. Hän voitti Willingenin kilpailun ja oli Lake Placidissa toinen. == Lähteet == Luokka:Norjalaiset mäkihyppääjät Luokka:Vuonna 2001 syntyneet Luokka:Elävät henkilöt
Gina Raimondo

Gina Raimondo (s. 17. toukokuuta 1971, Smithfield, Rhode Island) on yhdysvaltalainen demokraattipuoluetta edustava virkamies ja poliitikko, jonka Joe Biden nimitti Yhdysvaltain kauppaministeriksi virkakautensa alussa 2021. Raimondo toimi vuosina 2015–2021 Rhode Islandin osavaltion kuvernöörinä. == Tausta ja yksityiselämä == Raimondo syntyi Smithfieldissa vuonna 1971. Hänen isoisänsä saapui Yhdysvaltoihin Italiasta. Raimondon äiti oli kotiäiti ja isä lihanleikkaaja, joka palveli myös Yhdysvaltain laivastossa toisen maailmansodan aikana. Raimondo opiskeli Harvadissa. Valmistuttuaan hän toimi lainoppineena virkailijana liittovaltion tuomari Kimba Woodin palveluksessa. Vuodesta 2001 lähtien Raimondo on ollut naimisissa Andrew Moffitin kanssa. Pari tapasi Oxfordissa. Heillä on kaksi lasta. Uskonnolliselta vakaumukseltaan Raimondo on katolilainen. == Poliittinen ura == Vuonna 2010 Raimondo valittiin osavaltionsa talousministeriksi (). Vuoden 2014 kuvernöörinvaaleissa Raimondo kohtasi republikaanien Allan Fungin. Raimondo astui virkaan 6. tammikuuta 2015. Hänestä tuli osavaltion ensimmäinen naiskuvernööri. Vuonna 2018 hän haki jatkokautta ja voitti puolueensa esivaaleissa haastajansa Matt Brownin. Republikaanit nimesivät näissäkin vaaleissa ehdokkaakseen Fungin, eli kuvernöörinvaalien ehdokkaat olivat samat kuin edelliselläkin kerralla. Raimondo aloitti kauppaministerinä 3. maaliskuuta 2021. Hän vannoi virkavalansa varapresidentti Kamala Harrisille. == Lähteet == Luokka:Yhdysvaltain kauppaministerit Luokka:Yhdysvaltalaiset demokraattipoliitikot Luokka:Joe Bidenin hallituksen jäsenet Luokka:Rhode Islandin kuvernöörit Luokka:Vuonna 1971 syntyneet Luokka:Elävät henkilöt Luokka:Amerikanitalialaiset
Kaspiannokkasärki

Kaspiannokkasärki (Chondrostoma oxyrhynchum) on särkien (Cyprinidae) heimoon ja särkien (Leuciscinae) alaheimoon kuuluva kalalaji. Kaspiannokkasärjen pituus on yleensä maksimissaan 46 senttimetrin luokkaa (SL). Sillä on selkäevässään yleensä 8½ haarautunutta ja peräevässään 9–10½ haarautunutta ruotoa. Lajilla on kylkiviivallaan 56–73 suomua. Kaspiannokkasärkeä tavataan ainoastaan Kaspianmeren läntisellä valuma-alueella, missä sen levinneisyysalue ulottuu Kuma-joen valuma-alueelta Samur-joen valuma-alueelle. Kaspiannokkasärki saavuttaa sukukypsyyden kahden vuoden iässä, milloin se on yleensä noin 120 senttimetrin mittainen. Sen lisääntymisaika on maalis- huhtikuussa. Naaras laskee munat ilmeisesti monessa osassa ja ne kiinnittyvät pohjasoraan. Kaspiannokkasärjen ravintoa on pääasiassa detritus (kuollut eliöperäinen aines veden pohjalla), mutta se syö myös perifyyttisiä leviä ja pohjalla eläviä selkärangattomia, jotka ovat kalan tärkeää ravintoa etenkin sen ensimmäisen elinvuoden aikana. == Lähteet == * Taksonomian lähde alaheimon sukuun asti: === Viitteet === Luokka:Särjet (alaheimo)
Moncler

Moncler on alun perin ranskalainen, nykyään italiaisomisteinen vaatemerkki. Monclerin perustivat René Ramillon ja Andrè Vincent vuonna 1952 Ranskan Monestier-de-Clermontissa. Aluksi Moncler valmisti makuupusseja, hupullisia viittoja ja telttoja. Tuotemerkin osti italialainen yrittäjä Remo Ruffini vuonna 2003. Moncler listattiin Italian pörssiin vuonna 2013. Joulukuussa 2020 Moncler osti italialaisen Stone Islandin 1,15 miljardilla eurolla. == Lähteet == == Aiheesta muualla == * Viralliset verkkosivut Luokka:Vaatemerkit Luokka:Italialaiset pörssiyhtiöt Luokka:Euronext 100 -indeksi Luokka:FTSE MIB -indeksi
Vainooja pimeydestä

Vainooja pimeydestä (The Haunter of the Dark) on yhdysvaltalaisen kauhukirjailija H. P. Lovecraftin vuonna 1935 kirjoittama ja vuonna 1936 Weird Tales -lehdessä julkaistu novelli. Se kertoo kummittelevasta kirkosta, johon nuori kirjailija kokee sairaalloista vetoa.Joshi, S. T. & Schultz, David E.: “Haunter of the Dark, The“. An H.P.Lovecraft encyclopedia, 2001. Viitattu 25.1.2021. == Juoni == Nuori kauhukirjailija Robert Blake saapuu Providenceen kirjoittamaan. Työhuoneensa ikkunasta hän näkee Federal Hillin hylätyn kirkon ja päättää käydä tutkimassa paikkaa. Hän löytää rasian, jonka sisällä on hohtava kristallimainen esine, sekä toimittajan ruumiin. Blake tutkii toimittajan muistiinpanot; niissä kerrotaan Tähtiviisauden lahkosta, jonka epäiltiin harjoittaneen kirkossa saatananpalvontaa. Muistiinpanoissa mainitaan myös pimeydessä elävä ”vainooja”, joka karttaa valoa. Blake kuulee huhuja kirkossa metelöivästä olennosta, joka peittää ikkunat. Hänellä on vaikeuksia keskittyä eikä hän ole varma henkilöllisyydestään. Eräänä yönä myrsky aiheuttaa sähkökatkon ja kaupunki pimenee. Blake kuvittelee näkevänsä pimeyden vainoojan. Aamulla hänet löydetään kuolleena kotoaan sähköiskun surmaamana. Salamaniskusta ei kuitenkaan ole muita merkkejä. == Kirjoittaminen ja julkaisu == Lovecraftin kirjeystävä Robert Bloch julkaisi keväällä 1935 novellin ”Teurastaja tähtien takaa”, jossa Lovecraftia muistuttava nimetön hahmo kuolee. Hän oli pyytänyt etukäteen Lovecraftilta luvan, ja Lovecraft toimittikin kirjallisen suostumuksen, jonka todistajina toimivat Abdul Alhazred, Friedrich Wilhelm von Junzt, Gaspard du Nord ja Lengin laama Tcho- Tcho. Weird Talesin lukijapalstalla eräs lehden lukijoista ehdotti, että Lovecraft ”vastaisi kohteliaisuuteen” ja tekisi samantapaisen tarinan Blochista. Lovecraft kirjoitti ”Vainoojan pimeydestä” 5.–9. marraskuuta 1935, ja se julkaistiin Weird Tales -lehdessä seuraavan vuoden joulukuussa. Blaken hahmo onkin mitä ilmeisimmin fiktiivinen versio Blochista: Blaken kotiosoite Milwaukeessa oli todellisuudessa Blochin tuolloinen osoite. Monet novellissa mainitut tapahtumapaikat ovat todellisia. Näkymä Blaken työhuoneesta on itse asiassa yksityiskohtainen kuvaus Lovecraftin 66 College Streetillä sijainneen työhuoneen näköalasta. == Vastaanotto == Juhani Hinkkanen arvosteli ”Vainoojan pimeydestä”, kun se julkaistiin suomeksi kokoelmassa Nimetön kaupunki vuonna 1991. Hän kuvailee novellia ”arkkityyppiseksi Lovecraftiksi”, joka lukeutuu kirjailijan parhaisiin ja tunnetuimpiin teksteihin. Tarina toimii hyvin omillaan, vaikka Blochin rinnakkaistekstit ovatkin ”sinänsä näppäriä”. Ulla Selkälän ja Ilkka Äärelän käännöstä Hinkkanen piti selvästi huonompana kuin Portti-lehdessä aiemmin julkaistua suomennosta.Hinkkanen, Juhani: Nimetön kaupunki. (Aikakoneesta 2/1991.) Viitattu 26.1.2021. == Suomennokset == * ”Pimeyden hornanhenki” (The Haunter ot the Dark, 1936) ** julkaistu Portti- lehden numerossa 3/87 * ”Vainooja pimeydestä” (The Haunter of the Dark, 1935) ** == Lähteet == == Aiheesta muualla == Luokka:H. P. Lovecraftin novellit
Set Me Free (Eden Alenen kappale)

Set Me Free on israelilaisen laulajan Eden Alenen esittämä kappale, jolla hän edusti Israelia vuoden 2021 Eurovision laulukilpailussa Rotterdamissa. Kappale kilpaili Euroviisujen finaalissa, jossa se sai 93 pistettä ja saavutti sijan 17. == Lähteet == Luokka:Israelin euroviisuedustuskappaleet Luokka:Vuoden 2021 euroviisuedustuskappaleet
Venäjän keisarillinen kruunu

pienoiskuva|Kruunusta valmistettu moderni replika Venäjän keisarillinen kruunu (ven. Императорская Корона России, Imperatorskaja Korona Rossii) on Venäjän keisarien käyttämä kruunu. Kruunua säilytetään nykyisin Kremlin asehuoneella. Katariina Suuri teetätti kruunun omiin kruunajaisiinsa noustuaan valtaistuimelle vuonna 1762. Kruunun tekijöiksi valittiin sveitsiläiset George Eckart ja Jeremiah Pozier, ja työ kesti kaksi ja puoli kuukautta. Katariinan jälkeen kruunusta tuli pysyvä osa Venäjän kruununjalokiviä ja sitä käytti Katariinan jälkeen vielä seitsemän Venäjän keisaria: Pietari III (kruunattiin postuumisti), Paavali I, Aleksanteri I, Nikolai I, Aleksanteri II, Aleksanteri III ja Nikolai II. Nikolai II:n teloituksen jälkeen bolševikit yrittivät myydä kruunua ja sen jalokiviä, mutta vuonna 1934 Stalin kielsi kaikki myyntiyritykset, koska niiden katsottiin vahingoittavan puolueen mainetta kansainvälisesti. Alkuperäisessä kruunussa yhteensä 4 936 timanttia, jotka painavat yhteensä 2 858 karaattia, ja 75 helmeä, jotka ovat peräisin Intiasta. Kruunusta valmistettiin replika, joka huutokaupattiin miljardilla ruplalla vuonna 2015 nimettömäksi jääneelle ostajalle. Replikassa on yhteensä 11 427 yksittäistä jalokiveä ja sen valmisti venäläinen Kristall Smolensk -yhtiö. == Galleria == Tiedosto:Russian Imperial Crown.svg|Kruunu heraldisena symbolina Tiedosto:Catherine II by Alexey Antropov (before 1766, Hermitage).jpg|Katariina Suuri Tiedosto:Russia stamp 2020 № 2598.jpg|Kruunun yksityiskohta kuvattuna vuonna venäläisessä postimerkissä vuonna 2020. Tiedosto:Imperial regalia of Russia - BW photo.jpg|Venäjän kruunun jalokivet valokuvattuna vuonna 1922. == Lähteet == Luokka:Kruunut Luokka:Venäjän keisarikunta
Palicourea

Palicourea on matarakasveihin kuuluva laaja kasvisuku. Suvussa on lähes 690 lajia, joita esiintyy uuden maailman tropiikissa, Keski- ja Etelä-Amerikassa, Meksikosta Argentiinaan ulottuvalla alueella. Palicourea on 2020-luvun alussa toiseksi suurin matarakasvisuku. Aiemmissa lähteissä lajimäärä on ilmoitettu melko paljon pienemmäksi, toisaalta Palicourea-sukuun on 2010-luvulla tullut 350–400 lajia lisää, joko uusia tieteelle kuvattuja lajeja tai lähisukuisesta laajasta kahvikkien (Psychotria) suvusta siirrettyjä lajeja.World Checklist of Selected Plant Families (WCSP): Palicourea Aubl. Viitattu 25.1.2021.Missouri Botanical Garden, Taylor, C.M.: Palicourea Aubl. Viitattu 25.1.2021. Suvun kasvit ovat tyypillisesti pensaita ja pikkupuita kosteiden trooppisten metsien alikasvoksessa. == Lähteet == Luokka:Matarakasvit
Tähtikukat

Tähtikukat (Ixora) on matarakasveihin kuuluva laaja kasvisuku. Siihen luokitellaan 576 lajia puuvartisia kasveja, joilla on tyypillisesti tuoksuvat neliliuskaiset kukat. Tähtikukkia esiintyy laajasti tropiikissa ja subtropiikissa: Keski-Amerikassa, Etelä-Amerikassa, Afrikassa, Etelä- ja Kaakkois-Aasiassa, Australiassa, Oseaniassa. Suvun tyyppilaji on huone- ja koristekasvina tunnettu, Intiassa ja Indokiinassa alkuperäisenä kasvava korallitähtikukka (Ixora coccinea). == Lajeja == * Kiinantähtikukka (Ixora chinensis) * Korallitähtikukka (Ixora coccinea) * Tuoksutähtikukka (Ixora hookeri) == Lähteet == == Aiheesta muualla == * Finto: Kassu – Kasvien suomenkieliset nimet: Tähtikukat (Ixora) * Integrated Taxonomic Information System (ITIS): Ixora * Global Biodiversity Information Facility (GBIF): Ixora * United States Department of Agriculture (USDA): Ixora * Flora of China: Ixora Luokka:Matarakasvit
Ahiramin sarkofagi

thumb|Ahiramin sarkofagi Beirutin kansallismuseolla. Ahiramin sarkofagi on Bybloksesta Libanonista löydettu muinaisen Bybloksen hallitsija Ahiramin sarkofagi, joka on ajoitettu 1050–1000-luvulle eaa. Ahiram oli ensimmäisiä nimeltä tunnettuja foinikialaisia hallitsijoita. Sarkofagi sisältää myös piirtokirjoituksen, joka on yksi varhaimmista tunnetuista foinikialaisista piirtokirjoituksista. Sarkofagia säilytetään nykyisin Beirutin kansallismuseolla Libanonissa. ==Sarkofagi== Ahiramin sarkofagi- piirtokirjoitus löydettiin vuonna 1923 Bybloksen kuninkaalliselta nekropolilta. Ahiram on ensimmäisiä nimeltä tunnettuja foinikialaisia kuninkaita, vaikka vasta hänen poikaansa Ittobaalia kutsuttiin nimellä Bybloksen kuningas. Kielellisesti piirtokirjoitus on muinaisbyblosta, eli varhaista Bybloksen kaupungissa puhuttua foinikiaa. Se on yksi varhaisimmista foinikialaisista piirtokirjoituksista, mutta teksti on säilynyt hyvin. Se on ajoitettu 1050–1000-luvulle ennen ajanlaskun alkua. Nykyisin sitä säilytetään Beirutin kansallismuseolla Libanonissa. Ahiramin sarkofagissa on piirtokirjoituksen lisäksi myös kuva-aiheita, joista yhteen on kuvattu valtaistuimella istuva mieshahmo kahden siivekkään sfinksin välissä, kädessään nuutunut lootus. Seisovien hahmojen jono ojentaa mieshahmolle uhrilahjoja. Istuvan mieshahmon on tulkittu edustavan kuollutta kuningasta. Arkun kannen kuva-aiheessa seisovat kaksi miestä saattaisivat olla Ahiram ja hänen poikansa Ittobaal, mutta on myös mahdollista, että sarkofagi on piirtokirjoitusta vanhempi ja Ahiramilla uusiokäytössä. ==Teksti== Nimen Ittobaal alku on lohjennut, mutta nimi on silti melko varmasti Ittobaal. Sana ”hallitjoiden” ei ole lohjennut, vaan sen kirjoittaja on ilmeisesti erehdyksessä unohtanut yhden kirjaimen. ”Löytääkseen” on sana gly, joka myös tarkoittaa ”paljastaa”. ”Jälkeläisensä” on kirjaimellisesti hedelmänsä (prh). Jos sanat ymhs prh jaetaan eri tavalla, eli ymh sprh, myös tulkinta ”pyyhittäköön hänen kirjoituksensa” on mahdollinen. Piirtokirjoituksen viimeinen lause on erittäin vaikeatulkintainen. Sanat lpn gbl on käännetty ”Bybloksen edessä”, mutta myös lukutapa lpp sbl on mahdollinen, joskaan sille ei ole löydetty sopivaa käännösehdotusta. Paras ehdotus on jonkinlainen kaksiteräinen kirjoitusväline. ==Lähteet== Luokka:Muinainen Lähi-itä Luokka:Haudat ja hautamuistomerkit Luokka:Piirtokirjoitukset Luokka:Libanonin historia
Discoland

Discoland oli keskipohjalaisessa Lestijärven kunnassa sijainnut urheiluseura Lestijärven Kiiston omistama viihdekeskus, joka oli toiminnassa vuosina 1957–2004 tanssi- ja huvittelupaikkana. Rantapaviljonki sijaitsi Lestijärven kuntakeskuksen tuntumassa Lestijärven rannassa. Discoland-nimen lava sai 1970-luvulla nimikilpailun tuloksena. Rakennus purettiin vuonna 2018. ==Historiaa== Tanssilava rakennettiin Lestijärven rantaan vuonna 1957. Autojen yleistymisen myötä tanssipaikalle saapui yleisöä laajemmalta alueelta. Suosion huippu ajoittui 1980- ja 1990-luvuille. Discolandin muotoutuminen yhdeksi maakunnan suosituimmista tanssi- ja keikkapaikoista alkoi 1970-luvun alussa, kun Lestijärven Kiisto päätti tanssipaikkatoiminnan uudistamisesta. Laadukkaisiin esiintyjiin panostaminen vaati paremmat puitteet. Vanha paviljonki remontoitiin ja sen yhteyteen tehtiin laajennus: discorakennus ja ravintola. Uudistetusta tanssipaikasta järjestettiin nimikilpailu, jonka voitti ”Discoland”. Nimen uskottiin kuvaavan paikan modernia ja nuorekasta ilmettä. Discoland palveli sekä iskelmätanssien että muun kevyen musiikin ystäviä. Parhaina iltoina tanssit järjestettiin yhtäaikaa sekä vanhalla että uudella puolella. Discolandin lavalle nousivat monet tunnetut suomalaiset artistit ja yhtyeet, kuten Katri Helena, Tapani Kansa, Erkki Junkkarinen, Juice Leskinen, Armi ja Danny, Paula Koivuniemi, Matti ja Teppo, Hurriganes, Dingo, HIM ja Eppu Normaali. Discolandissa esiintyi myös ulkomaisia artisteja. Discoland tunnettiin vuosikymmenten ajan yhtenä maakunnan suosituimmista tanssipaikoista, jonne alueen nuoriso kokoontui tanssimaan ja juhlimaan pitkienkin matkojen päästä. 1970-luvulta 1990-luvulle kestäneellä tanssilavojen kultakaudella Discoland houkutteli tapahtumailtoinaan säännöllisesti 1 200–1 300 kävijää. Huumoriryhmä Kummelin esiintyessä vuonna 1994 oli paikalla yli 3 000 ihmistä. Vuonna 1980 reisjärveläinen 17-vuotias tyttö surmattiin paluumatkalla Discolandin tansseista. Tyttö sai peukalokyydin nuorelta mieheltä, joka surmasi hänet ampuma-aseella Lestijärven ja Reisjärven välillä metsässä. Uhri löydetiin vasta päivien päästä. Tapaus oli mediassa esillä pitkään, vähensi liftaamista ja vaikutti väliaikaisesti myös Discolandin kävijämääriin. Vilkkaimpina vuosina Discolandin kanssa suosiosta kilpaili Nivalan Tuiskula. Järjestäjiä huolestutti 1990-luvulla Discolandin pysäköintialueella autoissa viihtyvä nuoriso, joka ei ostanut pääsylippua huvipaikkaan. Keinoiksi haettiin lipun hinnan laskua ja aluelippua. Toiminta hiipui 2000-luvulle tultaessa kävijöiden ja talkooväen vähetessä ja päättyi kokonaan vuonna 2004. Huonoon kuntoon päässyt ja ilkivallan kohteena rapistunut rakennus purettiin vuonna 2018. ==Lähteet== Luokka:Tanssilavat Luokka:Suomen entiset rakennukset ja rakennelmat Luokka:Lestijärven rakennukset ja rakennelmat
Moshe Carmel

Moshe Carmel (17. tammikuuta 1911 – 14. elokuuta 2003) oli israelilainen sotilas ja poliitikko. Hän johti joukkoja Israelin itsenäisyyssodan aikana Haifan ja Pohjois-Palestiinan alueella. Sodan jälkeen hän edusti vasemmistolaista Ahdut ha-avodaa knessetissä ja toimi Israelin liikenneministerinä 1955–1956 ja 1965–1969. Poliittisen uransa jälkeen hän toimi myös El Alin johdossa. ==Elämäkerta== ===Nuoruus=== Moshe Carmel syntyi 17. tammikuuta 1911 Mińsk Mazowieckissa Puolassa. Hän muutti Palestiinaan vuonna 1924 vanhempiensa mukana. Palestiinassa Carmel työskenteli latojana ja osallistui nuorisojärjestö HaNoar HaOvedin toimintaan. Vuonna 1937 Carmel liittyi järjestön perustamaan Na’anin kibbutsiin. ===Sotilasura=== Carmel liittyi Hagana-sotilasjärjestöön, jossa hänestä tuli Haganan nuorisopataljoonien johtava upseeri. Vuonna 1939 hän sai Palestiinan mandaatin brittiviranomaisilta 10-vuoden vankeustuomion laittomasta aseiden hallussapidosta. Carmel suoritti tuomiostaan 18-kuukautta Akkon linnan vankilassa. Vankeusaikanaan hän kirjoitti teoksen Mi-Bein ha-Homot (vapaasti suomentaen "Muurien sisältä"). Teos julkaistiin vuonna 1965 ja se kuvailee vankilaelämää. Israelin itsenäisyyssodan kynnyksellä Carmel oli Haifan ja pohjoisen alueen sotilaspäällikkö. Sodan aikana hänestä tuli prikaatinkenraali (aluf). Carmelin johtamat joukot valtasivat Haifan, Akkon ja suuren osan Galileaa. Vuonna 1949 hän julkaisi aiheesta kirjan Ma’arkhot Zafon (vapaasti suomentaen "Pohjoisen taistelut"). ===Politiikka=== Sodan jälkeen 1950-luvulla Carmel opiskeli historiaa ja filosofiaa Heprealaisessa yliopistossa Jerusalemissa ja Institut d’études politiques de Paris -instituutissa Pariisissa. Vuonna 1955 Carmelista tuli knessetin edustaja vasemmistolaisen Ahdut ha-avodan (myöhemmin Israelin työväenpuolue eli Avoda) riveissä. Knessetissä hän vaikutti aina vuoteen 1977 saakka toimien Israelin liikenneministerinä vuosina 1955–1956 ja 1965–1969. Vuosina 1960–1965 hän oli myös Ahdut ha-avodan lehden La-Merhavin päätoimittaja. Poliittisen uransa jälkeen Carmelista tuli El Alin johtaja. Hän kuoli 14. elokuuta 2003. ==Teokset== *Ma’arkhot Zafon (1949) *Mi-Bein ha-Homot (1965) ==Lähteet== Luokka:Israelilaiset kenraalit Luokka:Knessetin jäsenet Luokka:Israelin ministerit Luokka:Liikenneministerit Luokka:Vuonna 1911 syntyneet Luokka:Vuonna 2003 kuolleet
Ranch Kelly

Ranch Kelly (s. 2008) on yksi menestyneimmistä Suomessa syntyneistä lämminveritammoista. Se juoksi kaksi maailmanennätystä ja viisi suomenennätysaikaa. Vuonna 2019 Ranch Kelly valittiin Vuoden hevoseksi vuodelta 2018. Kilpailu-ura päättyi vuonna 2019, ja se sai ensimmäisen varsansa keväällä 2020. Orivarsan isä on ruotsalainen Maharajah. Uransa yhteensä 127 kilpailusta Ranch Kelly voitti 35. == Suku == == Lähteet == Luokka:Suomalaiset ravurit
Anaganmaite

Anaganmaite (Lotus dumetorum) on hernekasvien (Fabaceae) heimoon, maitteiden (Lotus) sukuun kuuluva kasvilaji. Se on endeeminen laji Kanariansaarilla Teneriffan saarella. Anaganmaite on tiheäkarvainen ja pensasmainen tai varpumainen kasvi. Karvapeitteen myötä kasvi voi näyttää jokseenkin vaalealta. Lehtien tyvilehdykät ovat muodoltaan soikeita tai puikeita ja päättölehdykät puikeita tai suikeanpuikeita. Kukinnoissa on tavallisesti yhdestä kolmeen, joskus viisikin, kiiltävänkeltaista kukkaa. Kukkien verhiö on 6–7 mm pitkä. == Lähteet == * Flora Vascular de Canarias: Lotus dumetorum === Viitteet === == Aiheesta muualla == * Global Biodiversity Information Facility (GBIF): Lotus dumetorum Luokka:Maitteet Luokka:Kanariansaarien kasvit
Kuobmujåkkå

Kuobmujåkkå () on Ruotsissa Norrbottenin läänissä Jällivaarassa Rånejoen vesistössä virtaava 9 kilometriä pitkä Rånejoen sivujoki. == Joen kulku ja sen valuma-alue == Laajan kosteikkoalueen Guosasjáphen ja sen eteläpuolinen järvi Guobmujávrre muodostavat vesistöalueen, jossa virtaa lukuisia rinnakkaisia ja toisiinsa yhtyviä puroja. Purot keräävät kosteikon vesiä yhteen, mutta joukkoon liittyy myös valuma-alueen kaukaisia puroja. Pisin on Gilddejåhkå, joka alkaa kahden vaaran Jågŋåvárren ja Tjáhppisvárren välisestä laaksosta. Latvavesistöön kuuluvat myös Tjudekjávrren laskuoja, joka laskee Guobmujávrreen, ja Pajeltisjärven laskuoja, joka laskee alas suoalueelle. Suoalueen muut purot yhdistyvät järven pohjoispuolella yhdeksi uomaksi, joka alkaa virtaamaan kohti kaakkoa. Karttapalveluiden mukaan ainakin tätä uomaa kutsutaan Guobmujåhkåksi eli ruotsiksi Kuobmujåkkåksi. Yläjuoksulla puolet joesta virtaa suoalueella ja sen pudotus on siellä noin 10 metriä ja kaltevuus on noin 2 metriä kilometrille (m/km). Alajuoksulla loput joesta putoaa 10 m/km. Alajuoksulla tämä näkyy lähde taukoamattomana koskijaksona. Joen viimeiset kilometrit se virtaa Råneträsketin lähistöllä. Järven länsipuolelta tulee jokeen puro Buolvekjávrresta ja pohjoisempana Buolvekvuomasta. Kuobmujåkkå yhtyy Rånejokeen aivan Råneträsketin alapuolella. === Valuma- alueen piirteitä === Valuma-alueen maaperän yleisimmät maalajit ovat moreeni (47,0 %), turve (47,6 %) ja kalliomaa (2,2 %). Alueen maankäyttöä esittävät maiden käyttöluokitukset, joiden mukaan alueella on metsämaita (55,2 %) sekä soita ja kosteikkoja (41,6 %). Näiden lisäksi on 3,2 % vesistöjä. == Luontoarvoja == Joen alku, latvavesistö ja itse Guobmujávrre kuuluvat Muddukseen (Muddus nationalpark, 511,37 km²) ja sijaitsevat sen itäosassa. Puistossa on vaellusreitistö, joka ei kuitenkaan ulotu joelle asti. == Vesistösuhteita == Kuobmujåkkå yhtyy Rånejokeen aivan sen yläjuoksulla. Sen valuma-alueen pinta-ala on 65,08 neliökilometriä. Rånejoki laskee Pohjanlahden Perämereen Luulajan kunnassa. == Lähteet == === Viitteet === Luokka:Rånejoen vesistö Luokka:Jällivaaran joet
Stadius

Stadius on sukunimi, joka on muun muassa seuraavilla suomalaisilla henkilöillä: *Hilda Stadius (1833–1924), oopperalaulaja ja opettaja *Julia Stadius (1844–1929), kirjailija *Knut Alfred Stadius (1840–1900), tuomari, Yleisen revisionioikeuden ylikomissaari 1897–1900, varatuomari ja valtioneuvos *Odal Stadius (1903–1961), taloustieteilijä, professori ja Svenska Handelshögskolanin rehtori 1949–1958 *Peter Stadius (s. 1970), historioitsija ja Pohjoismaisen tutkimuksen professori *Uno Stadius (1871–1936), kansanopiston johtaja, raittiusmies ja kirjailija
Pertti Vehviläinen

Pertti Juhani Vehviläinen (s. 23. kesäkuuta 1957 Tampere) on suomalainen painituomari. Hän oli tuomarina kuusissa kesäolympialaisissa: Barcelonassa 1992, Atlantassa 1996, Sydneyssä 2000, Ateenassa 2004, Pekingissä 2008 ja Lontoossa 2012. Hän tuomitsi muun muassa Sydneyn olympialaisten kreikkalais- roomalaisen painin raskaan sarjan loppuottelun Rulon Gardnerin ja Aleksandr Karelinin välillä. Vehviläinen oli tuomarina useissa kymmenissä MM- ja EM- kilpailuissa. Myöhemmin hän on toiminut Kansainvälisen painiliiton supervisorina ja tuomaritarkkailijana. Vuonna 2018 hänet nimettiin kansainvälisen liiton kunniatuomariksi. Vehviläinen toimi Suomen Painiliiton toiminnanjohtajana vuosina 2005–2021. Hän jäi tehtävästä eläkkeelle maaliskuun 2021 lopussa. Vehviläinen edusti painiurallaan Tampereen Voimailijoita ja saavutti poikien Suomen-mestaruuden. Hänen pikkuveljensä Pekka Vehviläinen ylsi painin Suomen-mestariksi aikuisten sarjassa. == Lähteet == Luokka:Suomalaiset painituomarit Luokka:Vuonna 1957 syntyneet Luokka:Elävät henkilöt
Kaja Kallaksen I hallitus

Kaja Kallaksen I hallitus oli Kaja Kallaksen johtama Viron hallitus, joka toimi 26. tammikuuta 2021 – 18. heinäkuuta 2022. Hallituksen muodostivat keskustaoikeistolainen reformipuolue. 3\. kesäkuuta 2022 Viron presidentti Alar Karis erotti keskustapuolueen ministerit pääministeri Kaja Kallaksen pyynnöstä. == Hallituksen kokoonpano == == Lähteet == Luokka:Viron hallitukset
Jaala (täsmennyssivu)

Jaala voi tarkoittaa muun muassa: == Maantiede == *Jaala, entinen Suomen kunta, nykyisin osa Kouvolaa *Jaalan suuralue, suuralue Kouvolassa *Jaala, Kouvolan Jaalan suuralueen kaupunginosa == Purjehdus == *Jaala, kaksi- tai kolmimastoinen kahvelipurjeilla varustettu purjealus == Sukunimi == *Lennart Jaala (1930–2012), suomalainen jääkiekkoilija ja jääkiekkoerotuomari *Ossi Jaala (s. 1982), suomalainen rap-artisti, rumpali, muusikko, sanoittaja, säveltäjä ja tuottaja *Otto Antti Jaala (1883–1936), suomalainen maanmittausinsinööri ja hebrealais-suomalaisen Raamatun sanaston laatija. Luokka:Sukunimet
Palomaa

Palomaa on sukunimi, joka on muun muassa seuraavilla suomalaisilla henkilöillä: *Juho Palomaa (ent. Brander, 1848–1911), maanviljelijä ja valtiopäivämies *Juho Kustaa Palomaa (vuoteen 1906 Grönroos, 1871–1953), kuurojen ja mykkien opettaja, koulunjohtaja ja virkamies *Matti Herman Palomaa (vuoteen 1906 Pukki, 1871–1947), kemisti ja professori *Veikko Palomaa (alk. Kustaa Viktor Wahlsten ja vuoteen 1907 Kustaa Viktor Palomaa, 1865–1933), tietokirjailija, teosofi ja toimittaja ==Nimen muita merkityksiä== * 1548 Palomaa, asteroidi, nimetty Matti Herman Palomaan mukaan
Pekka Vehviläinen

Pekka Tapani Vehviläinen (s. 8. maaliskuuta 1959 Tampere) on suomalainen painija. Hän voitti kreikkalais-roomalaisen painin Suomen-mestaruuden alle 62-kiloisten sarjassa vuonna 1981. Samana vuonna hän saavutti Pohjoismaiden- mestaruuskilpailuissa hopeaa. Vuosina 1982 ja 1985 hän saavutti SM-hopeaa sekä vuonna 1986 SM-pronssia. Ensimmäiset SM-mitalinsa Vehviläinen saavutti vapaapainissa, pronssia alle 48-kiloisissa vuonna 1974 ja alle 52-kiloisissa vuonna 1975. Alle 62-kiloisissa hän saavutti vapaapainin SM-hopeaa vuosina 1979 ja 1982 sekä SM-pronssia vuonna 1980. Alle 74-kiloisissa hän saavutti vielä vapaapainin SM-hopeaa vuonna 1988. Vehviläinen edusti Tampereen Voimailijoita vuodesta 1972. Vehviläisen isoveli Pertti Vehviläinen on maineikas painituomari. == Lähteet == Luokka:Suomalaiset kreikkalais- roomalaisen tyylin painijat Luokka:Suomalaiset vapaapainijat Luokka:Vuonna 1959 syntyneet Luokka:Elävät henkilöt
Flygare

Flygare on ruotsinkielinen sukunimi, joka on muun muassa seuraavilla henkilöillä: *Calle Flygare (1907–1972), ruotsalainen näyttelijä, ohjaaja ja teatterikoulun johtaja *Emilie Flygare-Carlén (1807–1892), ruotsalainen kirjailija *John Flygare (1846–1913), suomalainen maanviljelijä ja valtiopäivämies
Carlén

Carlén on ruotsinkielinen sukunimi, joka on muun muassa seuraavilla henkilöillä: *Emilie Flygare-Carlén (1807–1892), ruotsalainen kirjailija *Hilda Carlén (s. 1991), ruotsalainen jalkapallomaalivahti ja olympiamitalisti *Johan Gabriel Carlén (1814–1875), ruotsalainen juristi ja kirjailija
Georg Hirth

Georg Hirth (13. heinäkuuta 1841 – 28. maaliskuuta 1916) oli saksalainen kirjailija ja kustantaja, joka tunnetaan parhaiten Jugend-lehden perustajana. Hirth opiskeli nuorena taloustiedettä. Hän asettui Müncheniin ja kirjoitti useita kirjoja, muun muassa Das gesamte turnwesen, Der deutsche parlamentsalmanach sekä Freisinnige ansichten der volkswirthschaft. Hirth tuki uutta saksalaista arkkitehtuuria ja taideteollisuutta. Hän oli myös huomattava Japanin taiteen tuntija. Vuonna 1896 hän perusti Jugend-lehden. Lehti nosti esiin modernia grafiikkaa ja kuvitusta sekä antoi nimen jugendtyylille. == Lähteet == Luokka:Saksalaiset kirjailijat Luokka:Saksalaiset kustantajat Luokka:Vuonna 1841 syntyneet Luokka:Vuonna 1916 kuolleet
Foudila

Foudila voi tarkoittaa muun muassa: == Sukunimi == *Ernst Vilhelm Foudila (1884–1954), suomalainen jääkärialiupseeri ja talonomistaja *Juho Foudila (1828–1916), suomalainen maanviljelijä ja valtiopäivämies == Maantiede == *Foudila, Salon Perniössä sijaitsevan Foulan kylän ruotsinkielinen nimi *Foudila-Koveri, kylä Yllänpään saaressa Naantalin Merimaskussa *Foudila, kylä Sauvossa Luokka:Sukunimet
Tuori

Tuori on sukunimi, joka on muun muassa seuraavilla suomalaisilla henkilöillä: *Anna Tuori (s. 1976), taidemaalari *Juho Heikki Tuori (1852–1918), kirkkoherra ja henkirikoksen uhri *Kaarlo Tuori (s. 1948), oikeustieteilijä ja yleisen oikeustieteen emeritusprofessori *Kaius Tuori (s. 1974), oikeustieteilijä ja eurooppalaisen aatehistorian professori *Ragnar Tuori (1906–1993), ammattiyhdistysjohtaja *Santeri Tuori (s. 1970), valokuvataiteilija
Sipoon kirkonkylä

Sipoon kirkonkylä () on kylä Sipoon keskiosassa Uudenmaan maakunnassa. Kirkonkylän läheisyydessä sijaitsee Sipoon paikalliskeskus Nikkilä. Luokka:Sipoon kylät
Tale of the Nine Tailed

Tale of the Nine Tailed ( on televisioyhtiö tvN:n esittämä eteläkorealainen draamasarja. Sen päärooleissa ovat Lee Dong-wook, Jo Bo-ah ja Kim Bum. == Aiheesta muualla == * Viralliset kotisivut Luokka:2020-luvun eteläkorealaiset draamasarjat Luokka:tvN:n televisiosarjat
Kallaksen hallitus

Kallaksen hallitus voi viitata seuraaviin hallituksiin, joissa Siim Kallas ja Kaja Kallas oli pääministerinä: * Siim Kallaksen hallitus, 28. tammikuuta 2002 – 10. huhtikuuta 2003 * Kaja Kallaksen I hallitus, 26. tammikuuta 2021 – 18. heinäkuuta 2022 * Kaja Kallaksen II hallitus, 18. heinäkuuta 2022 – 17. huhtikuuta 2023 * Kaja Kallaksen III hallitus, 17. huhtikuuta 2023 – 23. heinäkuuta 2024
Heikki Hakulinen

Heikki Hakulinen (21. toukokuuta 1828 Kitee – 31. maaliskuuta 1881 Kitee) Geni: Heikki Juhonpoika Hakulinen Viitattu 26.1.2021. oli suomalainen maanviljelijä ja valtiopäivämies. Hakulisen vanhemmat olivat Juho Juhonpoika Hakulinen ja Beata Partinen ja puoliso Loviisa Pekantytär Rouvinen. Hakulinen oli talonpoikaissäädyssä Kiteen tuomiokunnan edustaja valtiopäivillä 1867 ja siellä säädyn yksityisen valitusvaliokunnan jäsen . == Lähteet == Luokka:Suomalaiset maanviljelijät Luokka:Suomen suuriruhtinaskunnan talonpoikaissäädyn valtiopäivämiehet Luokka:Vuonna 1828 syntyneet Luokka:Vuonna 1881 kuolleet
Candelin

Candelin tai Kandelin on sukunimi, joka on muun muassa seuraavilla suomalaisilla henkilöillä: *Georg Edgar Candelin (1860–1931), insinööri ja valtiopäivämies, Leonard Candelinin poika *Leonard Candelin (1822–1907), laivanvarustaja, sahateollisuuden harjoittaja ja kauppaneuvos *Josi Kandelin (s. 1976), kitaristi *Ole Kandelin (1920–1947), taidemaalari.
Pekka Hakulinen

Pekka Hakulinen (1817 – 1889 Tohmajärvi) Kuollut. Karjalatar, 19.2.1889, no. 15, s. 1. oli suomalainen maanviljelijä ja valtiopäivämies. Talollinen Pekka Hakulinen toimi ennen maanviljelijäksi ryhtymistään Möhkön ja Oravin tehtaiden hoitajana. Hakulinen oli talonpoikaissäädyssä Ilomantsin tuomiokunnan edustaja valtiopäivillä 1867 ja siellä laki- ja talousvaliokunnan varajäsen. == Lähteet == Luokka:Suomalaiset maanviljelijät Luokka:Suomen suuriruhtinaskunnan talonpoikaissäädyn valtiopäivämiehet Luokka:Vuonna 1817 syntyneet Luokka:Vuonna 1889 kuolleet
INS Betwa (1959)

INS Betwa oli Intian laivaston Leopard-luokan fregatti. == Valmistus == Alus tilattiin Vickers Armstrongilta, missä köli laskettiin 29. toukokuuta 1957. Alus laskettiin vesille 15. toukokuuta 1959 ja valmistui 8. joulukuuta 1960.Boniface 2006 s. 179 == Palvelus == Intian asevoimien vapauttaessa 18. joulukuuta 1961 Goan Portugalin laivaston aviso NRP Afonso de Albuquerque oli ankkurissa Momugaonlahdella. Betwa sai käskyn vallata aluksen, joten fregatti lähestyi Portugalin laivaston alusta. Betwa avasi tulen pääaseillaan, jolloin portugalilaiset antautuivat ja ajoivat aluksensa matalikolle. Betwa jatkoi partiointia 19. joulukuuta saakka, jolloin se sai määräyksen palata Bombayhin. Aluksen takakannen rakenteita laajennettiin, jolloin tykki poistettiin. Alus siirrettiin koululaivaksi 16. fregattilaivueeseen ja vuonna 1988 se siirrettiin koulutuslaivueeseen Cochiniin. Alus korvattiin uudella aluksella, minkä jälkeen fregatti romutettiin. ==Lähteet== * * === Viitteet === Luokka:Intian laivaston sotalaivat Luokka:Leopard-luokan fregatit Luokka:Vickersin valmistamat alukset
Adolf Halinen

Adolf Halinen (11. syyskuuta 1859 Jyväskylän maalaiskunta – 31. heinäkuuta 1909 Jyväskylän maalaiskunta) Geni: Adolf Kallenpoika Halinen Viitattu 26.1.2021.Jyväskylästä. Kuollut. Adolf Halinen. Suomalainen, 2.8.1909, no. 86, s. 2. oli suomalainen maanviljelijä ja valtiopäivämies. Halisen vanhemmat olivat Kalle Juhani Juhaninpoika Halinen ja Rosina Serafia Joonaantytär Piesala ja puoliso Olga Emilia Kallentytär Halinen. Adolf Halinen toimi muun muassa kuntakokousten puheenjohtajana ja paikallisen säästöpankin, lainajyvästön ja kansakoulun johtokunnan jäsenenä. Hän edusti kuntaansa suuren adressin lähetystössä 1899 ja oli talonpoikaissäädyssä Jyväskylän tuomiokunnan edustaja valtiopäivillä 1905–1906. == Lähteet == Luokka:Suomalaiset maanviljelijät Luokka:Suomen suuriruhtinaskunnan talonpoikaissäädyn valtiopäivämiehet Luokka:Vuonna 1859 syntyneet Luokka:Vuonna 1909 kuolleet
Adam Halkilahti

Adam Halkilahti (3. lokakuuta 1836 Lieto – 15. kesäkuuta 1911 Turku) Geni: Adam Matinpoika Halkilahti Viitattu 26.1.2021.Kuolleita. Työväenliitto, 19.6.1911, no. 137, s. 3. oli suomalainen maanviljelijä ja valtiopäivämies. Halkilahden vanhemmat olivat Matti Jaakonpoika ja Liisa Heikintytär Pakula ja puolisot Johanna Juhantytär Halkilahti, Ulrika Wilhelmina Heikintytär Halkilahti ja Maria Heikintytär Halkilahti. Liedossa syntynyt Halkilahti muutti Paimioon, jossa hän toimi monissa kunnan luottamustehtävissä. Hän oli talonpoikaissäädyssä Piikkiön tuomiokunnan edustaja valtiopäivillä 1872 ja 1885. Edellisillä valtiopäivillä Halkilahti oli yksityisen valitusvaliokunnan ja jälkimmäisillä talous- ja lakivaliokunnan jäsen. Vuonna 1872 hän anoi muun muassa suomalaisen oppikoulun perustamista Turkuun ja myös vuonna 1885 hän teki yhdessä muiden kanssa useita suomen kielen käyttöä eri tahoilla koskevia esityksiä. Hän kuului vuoden 1899 suureen lähetystöön Paimion edustajana.Päiviö Tommila: Suuri adressi, s. 309. WSOY, 1999. Maanviljelysneuvokset Kaarlo Halkilahti ja Reino Halkilahti olivat Adam Halkilahden pojanpoikia. == Lähteet == Luokka:Suomalaiset maanviljelijät Luokka:Suomen suuriruhtinaskunnan talonpoikaissäädyn valtiopäivämiehet Luokka:Vuonna 1836 syntyneet Luokka:Vuonna 1911 kuolleet
Samarian terveysasema

Samarian terveysasema on Espoon keskuksessa sijaitseva kaupungin terveysasema. Arkkitehti Anna Brunowin suunnittelema terveysasema avattiin 19. elokuuta 2002, ja valmistuessaan se korvasi Suvelan ja Muuralan terveysaseman. Terveyskeskuksessa toimivat myös hammashoitola, laboratorio ja röntgen. == Historiaa == Samarian terveysaseman pihapiirissä on kolme vanhaa punamullattua puurakennusta, jotka aikoinaan muodostivat Muuralan sairaalan. Vuonna 1920 avattu sairaala oli Espoon ensimmäinen ja palveli maalaiskunnan silloista alle 9 000 asukkaan väestöä. Sen perustamiseen vaikutti merkittävästi kansanedustajan ja espoolaisen tilanomistajan Osvald Wasastjernan puolisoineen vuonna 1916 tekemä lahjoitus. Sairaalan ylilääkäriksi valittiin Allan Ph. Heikel, joka toimi tehtävässä vuoteen 1953 saakka. Berta Wang toimi ensimmäisenä ylihoitajana 1920–1943. Sairaalassa oli eri rakennuksissa yleinen osasto ja kulkutautiosasto. Kolmas rakennus oli talousrakennuksena ja ylihoitajan asuntona. Vuoden 1957 sairaalalain myötä Muuralan sairaala muuttui kunnansairaalasta paikallissairaalaksi. Vuoden 1972 kansanterveyslaki teki siitä terveyskeskuksen vuodeosaston, joka suljettiin 2003. Vuosina 1983–2017 tiloissa toimi Muuralan päiväsairaala, kunnes Jorvin sairaalan viereen valmistui Espoon sairaala. Se korvasi Muuralan lisäksi Puolarmetsän sairaalan, Jorvin terveyskeskusosastot sekä Kauniaisten ja Kirkkonummen terveyskeskussairaalat. Nykyisin vanhan sairaalan rakennuksissa toimii muun muassa Nicehearts ry:n Me-talo. == Lähteet == == Aiheesta muualla == *Samarian terveysasema Luokka:Espoon terveysasemat, terveyskeskukset ja terveyskeskuspäivystykset Luokka:Espoon keskus
Antti Halonen (valtiopäivämies)

Antti Halonen (11. kesäkuuta 1870 KestiläKajaanin kihlakunnan edustajia valtiopäivillä. Kainuun Sanomat, 26.6.1928, no. 71B, s. 12. – 5. tammikuuta 1947 PuolankaKuolinilmoitus. Helsingin Sanomat 9.1.1947, s. 2.) oli suomalainen maanviljelijä, kauppias ja valtiopäivämies. Kestilässä syntynyt Halonen kävi kansakoulun Säräisniemellä ja toimi jonkin aikaa pikkulasten opettajana Iissä ja Pulkkilassa. Hän muutti 1892 Puolangalle, missä hän toimi aluksi poliisina ja sen jälkeen maanviljelijänä ja kauppiaana. Puolangan kunnankirjurina Halonen toimi yli kaksikymmentä vuotta, samoin kuin kunnan rahastonhoitajana. Hän toimi myös kuntakokouksen esimiehenä ja kunnanvaltuuston jäsenenä. Halonen oli talonpoikaissäädyssä Kajaanin tuomiokunnan edustaja valtiopäivillä 1904–1905 ja 1905–1906. == Lähteet == Luokka:Suomalaiset maanviljelijät Luokka:Suomalaiset kauppiaat Luokka:Suomen suuriruhtinaskunnan talonpoikaissäädyn valtiopäivämiehet Luokka:Puolangan kunnanvaltuutetut Luokka:Vuonna 1870 syntyneet Luokka:Vuonna 1947 kuolleet
Emily Shipway

Emily Shipway (s. 2008) on suomalais-brittiläinen lapsinäyttelijä ja rap- artisti Samuel Shipwayn sisko. == Roolit == Vuosi Elokuvat, näytelmät ja televisiosarjat Rooli 2016 Risto Räppääjä ja yöhaukka Elvi Räppääjä nuorena 2017 Heinähattu, Vilttitossu ja Rubensin veljeksetIMDb - Emily Shipway Heinähattu 2021 Tampereen Työväen Teatterin Matilda Hortensia == Lähteet == Luokka:Suomalaiset lapsinäyttelijät Luokka:Vuonna 2008 syntyneet Luokka:Elävät henkilöt
Arsinoe (Ala-Egypti)

Arsinoe () eli Kleopatris (, ) oli kaupunki muinaisessa Egyptissä. Se sijaitsi Heroopoliinlahden eli nykyisen Suezinlahden rannalla, mutta sen tarkkaa sijaintia ei tiedetä.Strabon: Geografika s. 780; Plinius vanhempi: Naturalis historia 5.9.9. Arsinoe sijoitetaan lähelle Punaiseenmereen luetun Heropoliinlahden pohjoispäätä ja Klysman kaupunkia. Se oli rakennettu lähelle Niilin ja Punaisenmeren yhdistäneen niin kutsutun Faaraoiden kanavan merenpuoleista päätä. Kanava kulki Niilin Pelusiakos-suuhaarasta eli Pelusionin suuhaarasta Katkerajärvien kautta Heroopoliinlahdelle. Plinius vanhempi laski Arsinoen ja Pelusionin etäisyydeksi 125 roomalaista mailia.Plinius vanhempi: Naturalis historia 5.12. Arsinoen kaupungin perusti hellenistisellä kaudella Ptolemaios II, joka nimesi sen vaimonsa ja sisarensa Arsinoen mukaan. Hän lahjoitti seudun tuotot vaimolleen, ja myös myöhemmin tuotot menivät ptolemaiosten suvun kuningattarille. Kaupunki menestyi kauppapaikkana, sillä sen sijainti kanavan suulla oli edullinen, sieltä oli suhteellisen lyhyt matka itäisen aavikon poikki Niilille, ja sillä oli laaja satama. Sieltä käytiin kauppaa erityisesti Arabian ja Intian suuntaan. Satama oli kuitenkin avoin etelätuulille, ja myös merialueen riutat aiheuttivat ongelmia. Myöhemmin se hävisikin satamakaupunkina Myos Hormokselle ja Berenikelle. Sen kauppa vaikuttaisi menestyneen kuitenkin vielä roomalaisella kaudella. Erään ehdotuksen mukaan Arsinoe olisi ollut sama paikka kuin Vanhassa testamentissa mainittu Pi-Hirot (vanhassa raamatunsuomennoksessa Pii- Hahirot). Aiemmin Arsinoe sijoitettiin nykyiseen Adjerutiin (Ardscherud) lähelle Suezin kaupunkia, mutta nykyisin tämä on hylätty. == Lähteet == Luokka:Aegyptuksen provinssin kaupungit Luokka:Hellenistiset kaupungit Egyptissä
C6 (juna)

C6 on Tukholman metrossa liikennöivä sähkömoottorijuna, jota ASEA ja Hägglund valmistivat vuosina 1970–1974 yhteensä 160 yksikköä. Yhdessä junassa on 48 istumapaikkaa ja 108 seisomapaikkaa. Vuonna 1987 vaunut 2789 ja 2790 muutettiin C16-tyyppiin ja siirrettiin käyttöön Saltsjöbananille. Vuosina 1992–1995 muiden vaunujen ohjaamoihin tehtiin muutoksia ja ne saivat uuden tunnuksen C6H. == Lähteet == == Aiheesta muualla == Luokka:Tukholman metro Luokka:Raideliikennekalusto
Epifaneia

Epifaneia (, ) voi viitata seuraaviin antiikin aikaisiin kaupunkeihin: * Epifaneia, kaupunki Bithyniassa * Epifaneia, kaupunki Kilikiassa * Epifaneia eli Amathe, kaupunki Syyriassa * Epifaneia Eufratin varrella (Epiphaneia ad Euphratem), kaupunki Mesopotamiassa == Lähteet ==
C14

C14 on Tukholman metrossa liikennöivä sähkömoottorijuna, jota ASEA ja Hägglund valmistivat vuosina 1985–1989 yhteensä 126 yksikköä. Yhdessä junassa on 48 istumapaikkaa ja 108 seisomapaikkaa. Vuodesta 1997 lähtien joidenkin vaunujen ohjaamoihin tehtiin muutoksia ja ne saivat uuden tunnuksen C14H. == Lähteet == == Aiheesta muualla == Luokka:Tukholman metro Luokka:Raideliikennekalusto
Germanikopolis

Germanikopolis (, myös tai Germanikoupolis; ) voi viitata seuraaviin antiikin aikaisiin kaupunkeihin: * Germanikopolis, kaupunki Bithyniassa * Germanikopolis, kaupunki Isauriassa * Germanikopolis, kaupunki Paflagoniassa == Lähteet ==
C15

C15 on Tukholman metrossa liikennöivä sähkömoottorijuna, jota ASEA ja Hägglund & Söner valmistivat vuonna 1985 yhteensä 14 yksikköä. Yhdessä junassa on 48 istumapaikkaa ja 108 seisomapaikkaa. == Lähteet == == Aiheesta muualla == Luokka:Tukholman metro Luokka:Raideliikennekalusto
Hierakonpolis (Ala-Egypti)

Hierakonpolis ( eli ) oli kaupunki muinaisessa Egyptissä. Se sijaitsi Ala- Egyptissä eli Niilin suistossa ja kuului Meteliteen/Menelaiteen nomokseen. Kaupunki sijoitetaan lähelle nykyistä Kom el-Basalia. Hierakonpolis sijaitsi Niilin suiston luoteisosassa Niilin Kanobikos-suuhaaraan eli Kanopoksen suuhaaran lähettyvillä lähellä Arkhandropoliin ja Hermopolis Mikran kaupunkeja. Ala-Egyptin Hierakonpolista ei tule sekoittaa Ylä-Egyptin tunnetumpaan Hierakonpolikseen eli egyptiksi Nekheniin. == Lähteet == Luokka:Muinaisen Egyptin kaupungit
Sebastopolis

Sebastopolis (, myös tai Sebastoupolis; ) voi viitata seuraaviin antiikin aikaisiin kaupunkeihin: * Dioskuris, myöhemmin Sebastopolis, kaupunki Pontoksen eli Mustanmeren itärannikolla * Myrina, myöhemmin Sebastopolis, kaupunki Aioliissa * Sebastopolis eli Saleia, kaupunki Kaariassa * Sebastopolis, kaupunki Kappadokiassa/Pontoksessa == Lähteet ==